LT Europos Sąjungos oficialusis leidinys C 427/79

Tarybos motyvų pareiškimas. Per pirmąjį svarstymą priimta Tarybos pozicija (ES) Nr. 15/2015 siekiant priimti Europos Parlamento ir Tarybos reglamentą, kuriuo iš dalies keičiamas Tarybos reglamentas (EB) Nr. 207/2009 dėl Bendrijos prekių ženklo ir Komisijos reglamentas (EB) Nr. 2868/95, skirtas įgyvendinti Tarybos reglamentą (EB) Nr. 40/94 dėl Bendrijos prekių ženklo, ir kuriuo panaikinamas Komisijos reglamentas (EB) Nr. 2869/95 dėl Vidaus rinkos derinimo tarnybai (prekių ženklams ir pramoniniam dizainui) mokamų mokesčių

(2015/C 427/02)

I. ĮVADAS

Komisija pateikė pirmiau minėtą pasiūlymą Tarybai ir Europos Parlamentui 2013 m. balandžio 2 d. (1)

Europos ekonomikos ir socialinių reikalų komitetas nuomonę priėmė 2013 m. liepos 11 d.

Europos duomenų apsaugos priežiūros pareigūnas nuomonę priėmė 2013 m. liepos 11 d.

Europos Parlamentas poziciją per pirmąjį svarstymą priėmė 2014 m. vasario 25 d. (2)

2014 m. liepos 23 d. Nuolatinių atstovų komitetas (COREPER I) įgaliojo pirmininkaujančią valstybę narę kartu su Europos Parlamentu išnagrinėti galimybę pasiekti išankstinį susitarimą per antrąjį svarstymą remiantis dok. 11827/14 išdėstytu tekstu.

Po keleto neformalių trišalių dialogų buvo pasiektas susitarimas su Europos Parlamentu dėl reglamento teksto. Birželio 10 d. šis susitarimas buvo patvirtintas Nuolatinių atstovų komiteto posėdyje.

2015 m. birželio 16 d. Teisės reikalų komiteto pirmininkas Nuolatinių atstovų komiteto (COREPERI) pirmininkui atsiuntė laišką, kuriame nurodyta, kad jei Taryba oficialiai perduotų Europos Parlamentui per pirmąjį svarstymą priimtą poziciją laikantis pirmiau minėto susitarimo, tekstą patikrinus teisininkams lingvistams, jis Europos Parlamento plenariniame posėdyje rekomenduotų per antrąjį svarstymą pritarti Tarybos pozicijai be pakeitimų.

Remiantis tuo, 2015 m. liepos 13 d. Taryba patvirtino sutartą tekstą priimdama politinį susitarimą (3).

II. TIKSLAS

Pagrindinis šio pasiūlymo ir kartu teikiamo pasiūlymo nauja redakcija išdėstyti direktyvą (4) tikslas – skatinti inovacijas ir ekonomikos augimą didinant prekių ženklų registracijos sistemų visoje ES prieinamumą ir veiksmingumą įmonėms, kiek tai susiję su mažesnėmis kainomis ir mažesniu sudėtingumu, didesne sparta, didesniu nuspėjamumu ir teisiniu tikrumu. Ši peržiūra derinama su pastangomis užtikrinti, kad Sąjungos ir nacionalinės prekių ženklų sistemos veiktų kartu ir viena kitą papildytų.

Kalbant apie pasiūlymą peržiūrėti reglamentą, Komisija siūlo tikslingą galiojančių nuostatų modernizavimą siekiant šių pagrindinių tikslų:

— pritaikyti terminus prie Lisabonos sutarties ir Bendro požiūrio dėl decentralizuotų agentūrų nuostatų,

— supaprastinti Europos prekių ženklo paraiškų teikimo ir registravimo procedūras,

— padidinti teisinį tikrumą paaiškinant nuostatas ir pašalinant dviprasmybes,

— sukurti atitinkamą Vidaus rinkos derinimo tarnybos (prekių ženklai ir dizainas) (toliau – VRDT) ir nacionalinių tarnybų bendradarbiavimo sistemą siekiant skatinti praktikos konvergenciją ir kurti bendras priemones,

— suderinti sistemą su Sutarties dėl Europos Sąjungos veikimo (SESV) 290 straipsniu.

III. PER PIRMĄJĮ SVARSTYMĄ PRIIMTOS TARYBOS POZICIJOS ANALIZĖ

Daugelis Europos Parlamento per pirmąjį svarstymą priimtų pakeitimų buvo įtraukti arba nepadarius jokių pakeitimų, arba tik šiek tiek pakeitus jų formuluotę. Taryba nepritarė tik nedideliam skaičiui Europos Parlamento pakeitimų.

Toliau pateikiami pagrindiniai aspektai, dėl kurių Taryba ir Europos Parlamentas sutaria:

— pabrėžti nacionalinės ir Sąjungos prekių ženklų apsaugos tarpusavio papildomumą,

— pritaikyti terminus prie Lisabonos sutarties reikalavimų („Bendrijos prekių ženklas“ keičiamas „Europos Sąjungos prekių ženklu“),

— pritaikyti terminus ir valdymą atsižvelgiant į Bendrą požiūrį dėl Sąjungos decentralizuotų agentūrų, dėl kurio 2012 m. liepos mėn. susitarė Europos Parlamentas, Taryba ir Komisija,

— panaikinti galimybę pateikti Europos Sąjungos prekių ženklo paraišką per valstybių narių centrines pramoninės nuosavybės tarnybas,

— supaprastinti technines nuostatas, susijusias su paieškomis, paraiškos paskelbimu, trečiųjų šalių pastabomis, sprendimų peržiūrėjimu inter partes bylose, procedūrų pratęsimu, protesto dėl tarptautinių registracijų laikotarpiu,

— panaikinti grafinio vaizdavimo reikalavimą, kad galima būtų registruoti žymenį kaip Europos Sąjungos prekių ženklą,

— išplėsti absoliučius atsisakymo registruoti pagrindus, kad jie apimtų kilmės vietos nuorodas, geografines nuorodas, tradicinius terminus, naudojamus vynui apibūdinti, garantuotus tradicinius gaminius ir augalų veislių apsaugą,

— išplėsti santykinius atsisakymo registruoti pagrindus, kad jie apimtų kilmės vietos nuorodas ir geografines nuorodas,

— Europos Sąjungos prekių ženklo savininkams suteikti teisę užkirsti kelią etikečių ir pakuočių bei panašių gaminių, kurie galiausiai gali būti naudojami prekių ar paslaugų atžvilgiu pažeidžiant prekių ženklų savininko teises, platinimui ir pardavimui,

— įtraukti aiškią nuostatą, kuria užtikrinama, kad teisėmis į Europos Sąjungos prekių ženklą negali būti remiamasi prieštaraujant ankstesnėms teisėms į tą ženklą,

— išplėsti Europos Sąjungos prekių ženklo apsaugą, kad ji apimtų ženklo naudojimą prekybiniame ar bendrovės pavadinime,

— nustatyti išsamias nuostatas, susijusias su prekių ir paslaugų nurodymu ir klasifikavimu pagal Europos Sąjungos Teisingumo Teismo praktiką,

— sudaryti galimybę gauti Europos Sąjungos sertifikavimo ženklą,

— pakeisti VRDT pavadinimą į Europos Sąjungos intelektinės nuosavybės tarnybą;

— išsamiai apibrėžti Tarnybos užduotis,

— suteikti Tarnybai teisinį pagrindą, reikalingą mediacijos centrui įsteigti,

— sukurti Tarnybos ir centrinių pramoninės nuosavybės tarnybų bendradarbiavimo teisinę sistemą siekiant skatinti praktikos ir priemonių konvergenciją, be kita ko, nustatyti teisinį pagrindą, kuriuo remdamasi Tarnyba finansuotų bendradarbiavimo projektus,

— suderinti reglamentą su SESV 290 straipsniu pirmenybę teikiant tam, kad į pagrindinį aktą būtų įtraukta tiek nuostatų, kiek įmanoma, įskaitant nuostatas, kuriomis nustatomas mokesčių dydis.

Toliau pateikiami pagrindiniai aspektai, kurių atžvilgiu per pirmąjį svarstymą priimta Tarybos pozicija neatitinka Europos Parlamento pozicijos:

— įtraukti nuostatą, kuria būtų reguliuojamas suklastotų prekių įvežimas, visų pirma pardavimo internetu atveju pristatant prekes smulkiomis siuntomis, kai prekybą vykdo vien tik suklastotų prekių siuntėjas,

— nors Taryba sutinka, kad Europos Sąjungos prekių ženklo savininkai turėtų turėti teisę užkirsti kelią trečiosioms šalims į Sąjungos muitų teritoriją įvežti iš trečiųjų šalių prekes, kurios be leidimo yra pažymėtos prekių ženklu, kuris iš esmės yra tapatus tokioms prekėms įregistruotam ES prekių ženklui, nepriklausomai nuo to, ar prekės išleidžiamos į laisvą apyvartą, ji mano, kad tokia teisė neteks galios, jei minėtų prekių deklarantas arba savininkas įrodys, kad Europos Sąjungos prekių ženklo savininkas neturi teisės uždrausti pateikti prekes rinkai galutinės paskirties šalyje,

— įtraukti bendrąją Europos Sąjungos prekių ženklo teisių išimtį tokiais atvejais, kai trečioji šalis naudoja prekių ženklą nekomerciniais tikslais, taip pat įtraukti kitų Europos Sąjungos prekių ženklo teisių išimčių, pavyzdžiui, tokiais atvejais, kai trečiasis subjektas naudoja Europos Sąjungos prekių ženklą siekdamas atkreipti vartotojų dėmesį į perparduodamas originalias prekes, kurias iš pradžių pardavė prekių ženklo savininkas arba kurios iš pradžių buvo parduotos su jo leidimu, arba siekdamas pasiūlyti teisėtą Europos Sąjungos prekių ženklo savininko prekių ar paslaugų alternatyvą, arba parodijos, meninės išraiškos, kritikos ar komentaro tikslais,

— VRDT vykdomojo direktoriaus atranka ir skyrimas, kuriuos atlieka Valdančioji taryba,

— nustatyti kompensavimo mechanizmą, kuriuo valstybėms narėms būtų sudaromos sąlygos susigrąžinti išlaidas, patiriamas teikiant paslaugas ir procedūras, susijusias su Europos Sąjungos prekių ženklo sistemos vykdymo užtikrinimu.

IV. IŠVADA

Per pirmąjį svarstymą priimta Tarybos pozicija visapusiškai atspindi abiejų teisės aktų leidėjų pasiektą susitarimą, kadangi šis susitarimas buvo patvirtintas pirmiau minėtu 2015 m. birželio 16 d. Teisės reikalų komiteto pirmininko laišku Nuolatinių atstovų komiteto (COREPER I) pirmininkui.

(1) Dok. 8065/13.

(2) Dok. 6742/14.

(3) Dok. 9957/15 + ADD 1 + ADD 2

(4) Dok. 8066/13.